એક માહિતી મુજબ દેશમાંથી દરરોજ અનેક બાળકો ગુમ થાય છે તેમ છતાં આવી પ્રવૃતિ સામે સમાજ ચૂપ બનીને કેમ બેઠો છે? તેવા સવાલ થઈ રહ્યા છે. જોકે એ વાત અમાનવીયતાની હદ વટાવવા સમાન છે કે કોઈ આરોપી બાળકોનું અપહરણ કરી તેના હાથપગ તોડી નાખે, આંખો કાઢી લે અથવા અન્ય કોઈ રીતે તેમને એવી રીતે અપંગ બનાવી દે કે તે આવા બાળકો દ્વારા વધુને વધુ ભીખ અેકત્ર કરાવી શકે. આવું ચોંકાવનારું સત્ય રાષ્ટ્રીય બાળ પંચની ટીમ દ્વારા ભોપાલમાં ભીખ માગતા બાળકોને પકડવા અને તેમની પૂછપરછ કરવાથી બહાર આવ્યું છે. આ આપણા સભ્ય સમાજ માટે કદાચ સૌથી મોટા કલંક સમાન ગણી શકાય.